Frank Aaen (EL), 2007-10-09:
Som tidligere nævnt har vi altså her igen et forslag, hvor regeringen, Venstre og De Konservative støttet af Dansk Folkeparti prioriterer at give skattelettelser til aktieejere i stedet for at give flere penge til velfærd.
Det er et led i en lang række forslag og på den måde jo ikke spor overraskende, og det sker jo på den snedige måde, at jo mere man ejer, jo større lettelse får man.
Det er jo også helt logisk, som vi har set det i en lang række andre skatteforslag.
Det, der kan undre lidt, er, at man kan blive ved med at bilde befolkningen ind, sådan som det desværre er lykkedes i lidt for høj grad, at Venstre, Konservative og Dansk Folkeparti skulle være særlig optaget af mere velfærd.
Det, de er mest optaget af at gøre i praksis, er at sikre skattelettelser til dem, der i forvejen har mest.
Så meget om det holdningsmæssige i forslaget.
Så lidt om det mere tekniske, forstået på den måde at der er en debat om, at når man betaler skat af gevinster, skal man også have fradrag for tab.
Når man hører det, lyder det jo rent umiddelbart som noget meget retfærdigt, men sådan er det ikke, og sådan bør det ikke være.
Er det måske sådan, at en person, der er i arbejde, og som mister sin arbejdsindtægt og går på dagpenge, lige pludselig kan trække sit tab fra i skat?
Nej, sådan er det ikke.
Mistet indtægt kan for langt, langt de fleste menneskers vedkommende ikke trækkes fra i skat.
Det er noget, som kun ganske enkelte personer, f.eks. aktionærer, kan.
Aktionærer skal have skattefradrag for indtægt, de har mistet.
Jeg mener ikke, der er nogen logik i det.
Det er noget, man har indført for at forbedre vilkårene for dem, der er særlig interesserede i at spekulere i aktier.
Og derfor må jeg sige, at logikken om, at man skal have fradrag for mistede indtægter, altså ville føre temmelig vidt, hvis det skulle indføres for andre grupper, og derfor skal det ikke være et eller andet Sesam luk dig op-trylleord, som man kan bruge for at fortælle, at det her er særlig retfærdigt.
Det er ikke retfærdigt, det er penge ud af lommen, der kunne være brugt til velfærd til dem, der ejer aktier og en gang imellem taber på deres spekulationer.
Hvad angår det at skabe ensartethed mellem børsnoterede og ikkebørsnoterede aktier, vil jeg gerne være med til det.
Man kan jo bare fjerne fradragsretten der, hvor den er, i stedet for at indføre den der, hvor den ikke er.
Man kan altså bare gøre det modsatte af det, der ligger i forslaget, for at nå det mål, man siger man har sat sig.
Man kunne gøre noget andet, og det ville oven i købet give et merprovenu til staten i form af ekstra penge til velfærd.
Endelig til Det Radikale Venstres hr. Poul Erik Christensen, som siger, at omfanget af lønmodtagerfonde er blevet så stort, at det nærmer sig økonomisk demokrati.
Jeg vil sige det på den måde, at det er korrekt, at lønmodtagerfondene i det her land er blevet kolossalt store - måske et par tusind milliarder kroner - men demokratiet er jo ikke blevet stort.
Demokratiet ligger jo pantsat i ATP og i Lønmodtagernes Dyrtidsfond, hvor der absolut intet demokrati er, ligger pantsat i Danske Bank, som forvalter nogle af de allerstørste pensionsformuer, eller ligger pantsat i pensionskasser, som mener, de er underlagt et regelsæt, der siger, at de endelig ikke må bruge pengene demokratisk.
De må kun bruge dem til at maksimere deres fortjeneste.
Der er intet demokrati i de enorme lønmodtagerfonde, vi har.
Der er det modsatte, og derfor ser vi, at nogle af de selskaber f.eks. investerer i selskaber i Burma, som er med til at understøtte et af de mest hæslige militærdiktaturer i verden.
Hvis der var demokrati i pensionskasserne og pensionsformuerne i Danmark, var vi for længst holdt op med at investere penge i Burma.
Nu er Det Radikale Venstres ordfører desværre gået, men så må jeg jo sige det til ham, når jeg møder ham på gangene, hvad jeg gør dagligt, at det er en vildfarelse, at vi er tæt på noget, der bare ligner eller er i nærheden af økonomisk demokrati, hvor det er de ansatte, der bestemmer over pengene.
Det er vi desværre meget langt fra.